text: Galleri: Derfor skal naturen i Vejle Ådal bevares
  28 juni 2014 kl. 13.49
  Vejle Ådal er udpeget i Den Danske Naturkanon. Ifølge Danmarks Naturfredningsforening vil en motorvej ødelægge området.
  Næstformand i Danmarks Naturfredningsforenings Vejleafdeling, Anne Birgitte Levisen, er bekymret over, at regeringen vil undersøge, om der skal gå en ny motorvej parallelt med E45. Det betyder nemlig, at den skal krydse Vejle Ådal.
  - For selve ådalen kan det betyde, at et turistområde og et rekreativt område bliver ødelagt, siger hun og understreger, at Vejle Ådal er noget særligt, fordi den er den største og mest markante af de østjyske tunneldale.
  Hun mener, at en motorvej tværs over åen vil splitte naturområdet i to:
  - Det vil ikke længere være så attraktivt at komme her. I øjeblikket kan man cykle fra Vejle til Bindeballe på en sti og være ret uforstyrret af støj og trafik. Det vil man ikke kunne mere med en ny motorvej. Så vil der blive for meget støj, siger hun til TV SYD.
  - Vi mener, at man godt kan tilgodese erhvervslivet på andre måder en at bygge en motorvej, evt. kunne man forbedre og vedligeholde det eksisterende vejnet, så man sikrer fremkommeligheden.
  